nældetræ
Nældetræ, Dendrocnide, slægt i nældefamilien med ca. 35 arter af stedsegrønne regnskovstræer eller store buske, hjemmehørende i Indonesien og Nordaustralien samt på Ny Guinea og Stillehavsøerne.
Nældetræer har han- og hunblomster; sidstnævnte bliver røde og saftfyldte ved frugtmodningen, og frugterne spredes med fugle. På blade, bladstilke og blomsterstande findes store brændehår, der forårsager en stærkt sviende smerte ved berøring; hos nogle mennesker kan virkningen kræve sygeleje, især efter kontakt med arten Dendrocnide excelsa.
Tidligere blev nældetræerne henført til slægten Laportea.